O‘ZBEKISTON RESPUBLIKASI KONSTITUTSIYASINI O‘RGANIShNI TAShKIL ETISh TO‘G‘RISIDA

Hayotimizning asosiy Qonuni bo‘lmish O‘zbekiston Konstitutsiyasining jamiyatdagi o‘rni va ahamiyatini, ma’no-mazmuni va mohiyatini o‘rganish, yosh avlodning huquqiy ongi, tafakkuri va madaniyatini tarbiyalash hamda yuksaltirish, shuningdek, Konstitutsiyani bilish, uning mazmun-mohiyatini targ‘ib va tashviq qilish maqsadida:
 1. O‘zbekiston Konstitutsiyasi bo‘yicha bolalar va o‘quvchilarda mustahkam bilimlarni shakllantirish hamda Konstitutsiya mohiyatini keng omma ongiga singdirishga qaratilgan Konstitutsiyani o‘rganish dasturini yaratish, uning asosida maxsus o‘quv kurslarini ishlab chiqish va tegishli metodikalarni tayyorlash bo‘yicha ilovaga muvofiq komissiya tasdiqlansin.
 Komissiyaga ta’lim turlari bo‘yicha mutaxassislardan iborat ekspert guruhlarini tashkil etishga ruxsat berilsin.
 2. Komissiya Xalq ta’limi vazirligi, Oliy va o‘rta maxsus ta’lim vazirligi, Davlat matbuot qo‘mitasi va O‘zbekiston Respublikasi Prezidenti huzuridagi Davlat va jamiyat qurilishi akademiyasi bilan birgalikda:
 bir oy muddatda ta’limning barcha turlarida Konstitutsiyani o‘rganish uchun zarur bo‘lgan dasturlar, kurslar, metodik ko‘rsatmalar va boshqa didaktik vositalarga qo‘yiladigan talablarni ishlab chiqsinlar;
 2001-yil 1-aprelga qadar “O‘zbekiston Respublikasi Konstitutsiyasini o‘rganish” maxsus o‘quv kurslarini barcha ta’lim turlari uchun ishlab chiqsinlar va tasdiqlasinlar;
 barcha ta’lim turlari uchun bolalar va o‘quvchilarni, yosh xususiyatlarini hisobga olgan holda, huquqiy ong va madaniyatini shakllantirishga qaratilgan Konstitutsiyani o‘rganish bo‘yicha darsliklar va maxsus adabiyotlarni 2001-yil 1-avgustga qadar yaratsinlar, chop etsinlar va joylarga yetkazishni tashkil etsinlar.
 3. Xalq ta’limi vazirligi, Oliy va o‘rta maxsus ta’lim vazirligi ta’lim muassasalariga ega bo‘lgan boshqa vazirlik va idoralar:
 2001-yil 1-avgustga qadar “O‘zbekiston Respublikasi Konstitutsiyasini o‘rganish” kurslari bo‘yicha maktabgacha ta’lim turidagi tarbiyachi va metodistlar, umumiy o‘rta ta’lim muassasalaridagi o‘qituvchilar, o‘rta maxsus, kasb-hunar ta’lim va oliy ta’lim turlarida dars beruvchi professor-o‘qituvchilarni tayyorlasinlar;
 2001-2002 o‘quv yilidan boshlab maktabgacha va umumiy o‘rta ta’lim muassasalarida, o‘rta maxsus, kasb-hunar va oliy ta’lim muassasalarida “O‘zbekiston Respublikasi Konstitutsiyasini o‘rganish” kurslarini o‘qitishga kirishsinlar;
 kurs mazmunining sifatli o‘zlashtirilishini ta’minlash maqsadida uning yakuni bo‘yicha o‘quvchi va talabalar orasida kollokvium va sinovlar o‘tkazsinlar.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Respublika Ma’naviyat va ma’rifat kengashi, Respublika “Mahalla”, jamg‘armasi, tegishli jamoat tashkilotlari Konstitutsiyani o‘rganish dasturi asosida o‘quv-uslubiy, ilmiy-ommabop va boshqa vositalar yordamida, mutaxassislarni keng jalb qilgan holda fuqarolar o‘rtasida Konstitutsiyaning mazmun-mohiyati, uning o‘rni va ahamiyati bo‘yicha targ‘ibot va tashviqot ishlarini olib borsinlar, ularning huquqiy ongi va madaniyatini yuksaltirish uchun zarur chora-tadbirlar belgilasinlar va amalga oshirilishini ta’minlasinlar.
 5. O‘zteleradiokompaniyasi, Milliy axborot agentligi, “Tasviriy oyina” uyushmasi ommaviy axborot vositalarida mazkur masala bo‘yicha doimiy ruknlar turkumi, teleko‘rsatuvlar va radioeshittirishlar hamda tasviriy vositalar tashkil etsinlar.
 6. Mazkur Farmoyishning bajarilishini nazorat qilish O‘zbekiston Respublikasi Bosh vazirining o‘rinbosari H. S. Karomatov zimmasiga yuklansin.